Bahagia jaga tiga 'raja'
Kuala Lumpur: "Saya bersyukur kerana diizinkan Allah SWT untuk menjaga ayah dan akan terus berbakti untuknya selagi ada kudrat."  Itu kata Nur Shakerah Razali, 25, yang sudah berkahwin dan mempunyai seorang cahaya mata berumur dua tahun namun tetap menjaga bapanya, Razali Said, 69, yang kini menderita akibat penyakit paru-paru obstruktif kronik (COPD) tahap empat dan pernah tiga kali diintubasi. Nur Shakerah dari Bukit Jalil, di sini berkata, dia mengambil tanggungjawab menjaga bapanya sejak tahun lalu dan suami, Muhammad Nur Zamanie Zakaria, 27, yang meminta bawa tinggal bersama. "Sebelum ini, ayah tinggal di Kuantan, Pahang bersama abang saya namun kini saya yang ambil tugas menjaganya. "Alhamdulillah, suami izinkan dan waktu sihat dulu, ayah pernah bekerja sebagai pemandu lori. "Tapi kini, kebanyakan masanya memang dihabiskan dengan duduk saja kerana tak boleh banyak bergerak," katanya ketika dihubungi Harian Metro. Menceritakan rutin hariannya, Nur Shakerah berkata, dia yang perlu menyediakan keperluan bapanya sepanjang hari. "Boleh katakan, saya memang jaga ayah sepenuhnya. Waktu pagi saya akan buat sarapan untuk ayah, kemudian rehat. "Tengah hari saya kena bagi ayah makan dan macam biasa bantu mandikan juga kerana ayah tak boleh buat sendiri kerana nak berjalan pun dia tak kuat. "Setiap bulan kena bawa ayah untuk janji temu pemeriksaan dengan doktor di Klinik Kesihatan Sungai Besi dan ada ketikanya di Hospital Cyberjaya," katanya. Nur Shakerah berkata, buat masa ini, dia tiada masalah dalam membahagikan masa untuk suami, menjaga anak dan bapanya kerana menjadi suri rumah sepenuh masa. "Suami pun faham dan rajin bantu saya kemas rumah bila ada masa terluang. "Cabarannya tak ada kerana anak saya seolah faham dan tak banyak meragam walaupun masih kecil jadi mudah nak uruskan ayah.  "Sebagai anak, saya tentunya gembira bila ayah sentiasa ada depan mata dan boleh tunaikan apa yang dia anak kerana waktu dia sihat dulu kami tak banyak habiskan masa bersama. "Lagipun, saya memang rapat dengan ayah sejak dulu lagi jadi ini masa membalas jasanya walaupun tak terbalas sampai bila-bila," katanya. Berhubung perkongsian di TikTok, Nur Shakerah berkata, niatnya sekadar memuat naik video adalah untuk dijadikan kenangan supaya dapat ditonton semula nanti bagi melepaskan rindu. "Kebanyakan reaksi positif dan ada juga netizen berkongsi pengalaman mereka menjaga ibu bapa. "Diharap, video saya itu dapat sampaikan mesej secara tak langsung kepada yang menonton untuk hargai dan jaga ibu bapa selagi mereka masih ada. "Ia kerana kita tak tahu siapa dulu yang akan dijemput Ilahi," katanya.